# אלוף הפלות

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

| יש לשכתב ערך זה ייתכנו לכך מספר סיבות: ייתכן שהמידע המצוי בדף זה מכיל טעויות, או שהניסוח וצורת הכתיבה שלו אינם מתאימים לוויקיפדיה. אתם מוזמנים לסייע ולתקן את הבעיות בדף זה, אך אנא אל תורידו את ההודעה כל עוד לא תוקן הדף. אם אתם סבורים כי אין בדף בעיה, ניתן לציין זאת בדף השיחה שלו.

אלוף הפלות (Ace), כינוי לטייס קרב, שהפיל לפחות חמישה מטוסים בקרבות אוויר. מקור הכינוי בצרפת, במטרה לדרבן את טייסי הקרב במהלך מלחמת העולם הראשונה. אלופי ההפלות של מלחמת העולם הראשונה זכו לפרסום רב, והפכו לגיבורים לאומיים. אלוף העולם בהפלות סילוניות הוא טייס חיל האוויר הישראלי, אל"מ (במילואים) גיורא אבן, שהפיל 17 מטוסים מצריים (ראו בהמשך).

## [עריכה] אלופי הפלות עיקריים במלחמת העולם הראשונה (1914-1918)

- הברון האדום - כינויו של הגרמני מנפרד פון ריכטהופן, שהפיל 80 מטוסים במטוס פוקר תלת-כנפי. מטוסו נצבע בצבע אדום בולט, במטרה להטיל מורא. שירת כמפקד טייסת. הופל ונהרג בקרב אוויר באפריל 1918, על ידי תותח נ"מ בריטי; הצבע הבולט של מטוסו הקשה עליו לחמוק, והביא למותו.
- רנה פונק - צרפתי שהפיל 75 מטוסים.
- אדוארד מאנוק - בריטי שהפיל 73 מטוסים. הופל ונהרג ביולי 1918, מאש נגד מטוסים מהקרקע (נ"מ).
- ויליאם בישופ - קנדי (בשירות חיל האוויר הבריטי) שהפיל 72 מטוסים. האדם הראשון שקיבל את שלושת עיטורי הגבורה הגבוהים ביותר של בריטניה. את העיטור הגבוה ביותר, "צלב ויקטוריה", קיבל על תקיפה מוצלחת של שדה תעופה גרמני, שביצע לבדו.
- ארנסט אודט - גרמני שהפיל 62 מטוסים. לאחר המלחמה עבד כטייס מירוצים ולהטוטן.
- ג'ורג' גינמר - צרפתי שהפיל 54 מטוסים. הופל שש פעמים ושב להילחם. הופל ונהרג בספטמבר 1917, בגיל 22.
- שארל נינג'סה - צרפתי שהפיל 45 מטוסים. נפצע מספר פעמים ושב להילחם. בשנת 1927 ניסה לחצות בטיסה את האוקיינוס האטלנטי מאירופה לאמריקה, אך נעלם מעל לאוקיינוס.
- אדי ריקנבייקר - אמריקני שהפיל 26 מטוסים. לפני המלחמה היה נהג מכוניות מירוץ. התגייס לחיל הרגלים, והוצב באירופה כנהג של גנרל. שירת כטייס קרב ממרס 1918.

## [עריכה] אלופי הפלות עיקריים במלחמת העולם השנייה (1939-1945)

- אריך הרטמן - אלוף ההפלות של כל הזמנים - גרמני שהפיל 352 מטוסים, רובם בחזית הרוסית. מתוכם 345 מטוסים רוסיים, ושבעה מטוסי P-51 מוסטנג אמריקניים, שהפיל בקרב אוויר מעל שדה נפט ברומניה. הרטמן הופל 13 פעמים אך לא נפצע מעולם. כמאה טייסים גרמנים הפילו מעל 100 מטוסים כל אחד, בעיקר בחזית המזרחית.
- הירושאיי נישיזאווה - יפני שהפיל 87 מטוסים.
- איוואן קוז'דוב - אוקראיני שהפיל 62 מטוסים.
- ריצ'רד בונג - אמריקני שהפיל 40 מטוסים.
- ג'ון ג'ונסון - בריטי שהפיל 38 מטוסים.

## [עריכה] אלופי הפלות בעידן הסילון

- גיורא אבן (אפשטיין) - אלוף העולם בהפלות סילוניות - הפיל 17 מטוסים, כולם מצריים. קצין בדרגת אלוף-משנה (אל"מ) במילואים בחיל האוויר הישראלי. פירוט ההפלות: במלחמת ששת הימים (יוני 1967) היה טייס מיראז' 3, והפיל מטוס סוחוי-7 בתותחים מעל אל-עריש. במלחמת ההתשה היה טייס מיראז': ביולי 1969 הפיל מטוס מיג-17 בתותחים מעל איסמעליה; בספטמבר 1969 הפיל מטוס סוחוי-7 בתותחים ליד בילביס; במרס 1970 הפיל שני מטוסי מיג 21 בתותחים ליד איסמעליה. במלחמת יום הכיפורים (אוקטובר 1973), כטייס מיראז': הפיל מסוק מי-8 בתותחים מעל דוויר סואר; כטייס נשר: הפיל שני מטוסי סוחוי-7, אחד בטיל ואחד בתותחים, מעל דוויר סואר; באותו יום הפיל שני מטוסי סוחוי-20, אחד בטיל ואחד בתותחים, מעל דוויר סואר; הפיל ארבעה מטוסי מיג 21, אחד בטיל ושלושה בתותחים, ליד האגם המר הגדול; הפיל שלושה מטוסי מיג-21, שניים בטילים ואחד בתותחים, ליד האגם המר הגדול.

- סגן אלוף העולם בהפלות סילוניות הוא טייס אמריקני, שהפיל 16 מטוסים.

## [עריכה] נתוני הפלות בחיל האוויר הישראלי

39 טייסים בחיל האוויר הפילו מעל חמישה מטוסים. עשרה טייסים הפילו מעל שמונה מטוסים.

- מספר מטוסי האויב שהופלו בקרבות אוויר משנת 1948: 687
- מספר מטוסי החיל שהופלו בקרבות אוויר משנת 1948: 23
- יחס ההפלות: 1:30
- קרבות אוויר במלחמת העצמאות (1949 - 1948): הופלו 18 מטוסי אויב. מהם ששה בריטיים.
- קרבות אוויר במלחמת סיני (1956): הופלו שבעה מטוסי אויב.
- קרבות אוויר במלחמת ששת הימים (1967): הופלו 60 מטוסי אויב, ו-12 מטוסים ישראליים.
- קרבות אוויר במלחמת ההתשה (1968-1970): הופלו 111 מטוסי אויב, וארבעה מטוסים ישראליים (ביולי 1970 הופלו בחזית המצרית חמישה מטוסים סובייטיים, שהוטסו על ידי טייסים רוסיים והמריאו ממצרים).
- קרבות אוויר במלחמת יום הכיפורים (1973): הופלו 277 מטוסי אויב, וחמישה מטוסים ישראליים.
- קרבות אוויר במלחמת לבנון (1982): הופלו 88 מטוסי אויב.
- קרבות אוויר בין המלחמות: הופלו 126 מטוסי אויב, ושני מטוסים ישראליים.

## [עריכה] הפלות הבכורה בחיל האוויר הישראלי

מיראז' 3 בצבעי מיראז' 159 - מיראז' הפלת הבכורה, עם 13 סימני הפלה על חרטומו

- אוויה S-199 - מטוס הקרב הראשון של החיל, מתוצרת צ'כיה, שהיה מבוסס על המסרשמיט Bf 109 הגרמני. במאי 1948 הגיע לבסיס תל-נוף המטוס הראשון, שנקנה בצ'כוסלובקיה. ב-3 ביוני תקף מפקד טייסת "הקרב הראשונה", מודי אלון, זוג מטוסי DC-3 דקוטה מצריים, שערכו הפצצת ערב על העיר תל אביב. הקרב הראשון התרחש מעל תל אביב, והדקוטה הראשונה התרסקה בחולות שמדרום לבת ים. הקרב השני נערך מעל רחובות, והדקוטה השנייה התרסקה בחוף הים, מערבית לרחובות.
- סופרמארין ספיטפייר - המטוס העיקרי של חיל האוויר הבריטי במלחמת העולם השנייה. המטוסים הראשונים הורכבו מחלקים שהושארו בארץ על ידי הבריטים. ב-17 בנובמבר 1948 תקף הטייס רודי אוגרטן (מתנדב מחוץ לארץ - מח"ל - שהיה טייס קרב אמריקני במלחה"ע ה-2) שלושה מטוסי ספיטפייר מצריים, מעל כיס פלוג'ה, והצליח להפיל שניים מהם.
- נורת'אמריקן P-51 מוסטנג - מטוס הקרב העיקרי של חיל האוויר האמריקני במלחמת העולם השנייה. בשנת 1948 הפיל ווין פיק, מתנדב מח"ל אמריקני, מטוס מוסקיטו בריטי שערך גיחת צילום. המטוס נפל לים, מול חוף אשדוד.
- גלוסטר מטאור - המטוס הסילוני הראשון של בריטניה. זוג המטוסים הראשון הגיע לארץ במרס 1955. בספטמבר הפיל סרן (לימים אל"מ) אהרון יואלי שני מטוסי ומפייר מצריים. יואלי קיבל את עיטור העוז על ההפלות, אך טען שהעיטור "לא מגיע לו". בנוסף, הביע את צערו על העובדה שטייסי האויב לא הצליחו לנטוש ונהרגו.
- דאסו אוראגן - מטוס הקרב הראשון שישראל רכשה מצרפת. החליף את מטוסי המטאור בכוננות היירוט. ב-12 באפריל 1956 הפיל סגן דוד קישון מטוס ומפייר מצרי מעל מכתש רמון. המטוס שנפגע נחת נחיתת אונס בשדה התעופה עבדת; טייסו ישב בשבי הישראלי, וזכה לטיול בחיפה בהדרכת טייסים ישראליים, לפני שחרורו בסיום המלחמה.
- דאסו מיסטר - מטוס קרב צרפתי. ב-30 באוקטובר 1956, היום השני של מבצע קדש, הפיל סגן יוסף צוק מטוס מיג-15 מצרי מעל המיתלה.
- דאסו סופר-מיסטר - מטוס קרב צרפתי. המטוסים הראשונים נרכשו בשנת 1957. ב-28 באפריל 1961 ניהל סג"מ צור בן-ברק קרב אוויר מול זוג מטוסי מיג-17 מצריים באזור ניצנה. במהלך הקרב, שכלל תמרונים חדים ביותר, איבד אחד מטייסי המיג את השליטה על מטוסו. הוא נטש מעל אל-עריש, ומטוסו התרסק.
- ווטור - מטוס קרב-הפצצה צרפתי. ב-6 ביוני 1967 הפיל סרן בן-ציון זוהר מטוס האנטר עיראקי, במהלך משימת הפצצת שדה התעופה H-3 שבעיראק במלחמת ששת הימים.
- דאסו מיראז' 3C (שחק) - מטוס קרב צרפתי, הגיע לישראל בשנת 1962. ב-14 ביולי (יום הבסטיליה הצרפתי) 1966 הפיל סרן יורם אגמון מטוס מיג 21 סורי (המיג-21 הראשון שהופל בעולם), מזרחית לכנרת (הפלת בכורה עולמית למיראז'). מיראז' הפלת הבכורה (מספר 159) רשם במהלך שירותו 13 הפלות.
- F-4 פאנטום (קורנס) - מטוס קרב אמריקני, הגיע לישראל בשנת 1969. ב-11 בנובמבר הפיל סרן אהוד חנקין מטוס מיג-21 מצרי בטיל, מעל תעלת סואץ.
- A-4 סקייהוק (עיט) - מטוס תקיפה אמריקני, הגיע לישראל בסוף שנת 1967. אל"מ עזרא דותן (המכונה "בבן") הפיל ב-12 במאי 1970 מטוס מיג-17 סורי, מעל לבנון, בירי רקטות נגד טנקים, שמיועדות לתקיפת מטרות קרקע. זו אחת ההפלות הבודדות של מטוס סקייהוק (שהוא מטוס תקיפה ולא יירוט) בעולם כולו.
- נשר - זהו למעשה גירסת התעשייה האווירית הישראלית, למטוס הקרב הצרפתי: מיראז' 5. תוכניות ושרטוטים של המיראז' 5 סופקו לתעשייה האוירית על ידי מהנדס שויצרי שעבד במפעלי מרסל דאסו בצרפת. נכנס לשירות בתחילת שנת 1970. בשנת 1973 סרן י' הפיל בטיל מטוס מיג-21 סורי מעל לבנון.
- F-15 (בז) - מטוס קרב אמריקני מתקדם. הגיע לישראל בשנת 1976. ב-27 ביולי 1979 הפיל רס"ן משה מטוס מיג-21 סורי בטיל, מעל לבנון (הפלת בכורה עולמית ל F-15).
- כפיר - מטוס קרב מתוצרת התעשייה האווירית, מבוסס על מטוס הנשר. ממזג תכנון אווירודינמי צרפתי עם מנוע אמריקני. ב-27 ביוני 1979 הפיל בטיל סרן ש' מטוס מיג-21 סורי, מעל לבנון.
- F-16 (נץ, ברק, סופה) - מטוס קרב אמריקני רב-משימתי, הגיע לישראל בשנת 1980. ב-28 באפריל 1981 הפיל רס"ן רז נתן מסוק מי-8 סורי, מעל לבנון. ב-14 ביולי הפיל אל"מ אמיר נחומי מטוס מיג-21 סורי, מעל לבנון, 15 שנה בדיוק לאחר הפלת הבכורה העולמית של המיראז'. זו הייתה הפלת בכורה עולמית ל F-16.

## [עריכה] ראו עוד

- חיל האוויר הישראלי
- חיל האוויר
- מטוס קרב

מקור: http://he.wikipedia.org../../../%D7%90/%D7%9C/%D7%95/%D7%90%D7%9C%D7%95%D7%A3_%D7%94%D7%A4%D7%9C%D7%95%D7%AA.html

קטגוריות: ויקיפדיה: ערכים הדורשים שכתוב | היסטוריה צבאית

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Česky
- Deutsch
- Suomi
- Français
- Italiano
- 日本語
- Norsk (bokmål)
- Polski
- Русский
- Slovenčina
- Slovenščina
- Svenska
- 中文